Ehdotus: Euroopan parlamentin ja neuvoston asetus neuvoston asetuksen (EY) N:o 2223/96 muuttamisesta EKT-95:n käytön osalta jäsenvaltioiden alv:oon perustuvaan omaan varaan suorittamien maksuosuuksien määrittämisessä /* KOM/2000/0583 lopull. - COD 2000/0241 */



Virallinen lehti nro 029 E , 30/01/2001 s. 0266 - 0266



Ehdotus: EUROOPAN PARLAMENTIN JA NEUVOSTON ASETUS neuvoston asetuksen (EY) N:o 2223/96 muuttamisesta EKT-95:n käytön osalta jäsenvaltioiden alv:oon perustuvaan omaan varaan suorittamien maksuosuuksien määrittämisessä (komission esittämä) PERUSTELUT Asetuksella (EY) N:o 2223/96 otettiin käyttöön uusi tarkistettu Euroopan kansantalouden tilinpito- ja aluetilinpitojärjestelmä (EKT-95). Euroopan unionista tehdyssä sopimuksessa asetettujen tavoitteiden ja erityisesti talous- ja rahaliiton onnistumiseksi yhteisössä tarvitaan korkeatasoisia tilastovälineitä, joiden avulla toimielimille, hallituksille sekä taloudellisille ja sosiaalisille toimijoille toimitetaan yhdenmukaistettuja ja luotettavia tilastotietoja päätöksenteon perustaksi. Uusi EKT-95 on edellistä vuoden 1979 painosta huomattavasti parempi. Menetelmien yhdenmukaistamisessa on edistytty, ja uusi painos sisältää entistä tarkemmat käsitteet, määritelmät, luokitukset ja tilinpitosäännöt, joita on sovellettava, jotta saataisiin yhtenäinen, luotettava ja vertailukelpoinen määrällinen kuvaus jäsenvaltioiden talouksista. Lisäksi uuden EKT-95:n noudattaminen on tehty asetuksella pakolliseksi. Uuteen järjestelmään siirtymisen yhteydessä kaikki jäsenvaltiot ovat myös tehneet laadullisia lisäparannuksia kansantalouden tilinpitoon. Parannukset ovat tulosta niiden lähteiden ja menetelmien perusteellisesta tarkastelusta, joita jäsenvaltioissa käytetään näiden tilien laadinnassa. EKT-95:stä annetun asetuksen (EY) N:o 2223/96 1 artiklan 2 kohdan mukaan EKT:tä sovelletaan kaikkiin yhteisön säädöksiin, joissa viitataan EKT:hen tai sen määritelmiin, lukuun ottamatta 8 artiklan mukaista poikkeusta siihen, mitä 1 artiklan 2 kohdassa säädetään: talousarviota ja omia varoja varten voimassa oleva Euroopan kansantalouden tilinpitojärjestelmä on EKT-79 niin kauan kuin päätös 94/728/EY, Euratom (omia varoja koskeva päätös) on voimassa. EKT-95:stä annetun asetuksen hyväksymisen ajankohtana oletettiin, että omia varoja koskevaa päätöstä muutettaisiin vuonna 1999. Uuden omia varoja koskevan päätöksen odotetaan tällä hetkellä tulevan voimaan 1. tammikuuta 2002. EKT:n mukaisia kansantalouden tilinpitotietoja käytetään monella tavoin talousarviomenettelyssä, erityisesti talousarvion enimmäismäärien vahvistamiseen, BKTL:n laskentaan neljättä omaa varaa varten sekä jäsenvaltioiden arvonlisäveroon (alv) perustuvan oman varan maksuosuuksien määrittämiseen. Tämä asetusluonnos koskee ainoastaan viimeksi mainittua. Alv:oon perustuvan oman varan määrittämisessä käytetään hyvin yksityiskohtaisia kansantalouden tilinpitotietoja, jotta voitaisiin tehdä eri jäsenvaltioissa käytössä olevien veropohjien ja EU:n laajuisen yhdenmukaistetun veropohjan välisten erojen edellyttämät mukautukset. Kun jäsenvaltiot siirtyvät käyttämään EKT-95:ttä, niillä ei enää ole EKT-79:n mukaisia yksityiskohtaisia tietoja. Tietojen uudelleenlaskeminen olisi kallista ja riskialtista sekä lisäksi hyödytöntä, sillä asiantuntijat ovat samaa mieltä siitä, että tässä yhteydessä veroprosenttien uudelleenpainotuksessa EKT-79:n tai EKT-95:n käytöllä ei ole vaikutusta tulokseen. Sen sijaan olisi parempi käyttää parhaita saatavilla olevia tietoja, eli EKT-95:n tietoja. Omien varojen neuvoa-antavassa komiteassa toimivat jäsenvaltioiden edustajat ovat hyväksyneet tämän kannan. Muodollisesti EKT-95:n mukaisten tietojen käyttö edellyttää pientä muutosta asetukseen (EY) N:o 2223/96, joka on tämän asetusluonnoksen tarkoitus. Jotkin jäsenvaltiot ovat nimenomaisesti pyytäneet lainsäädännön viimeistelyä tältä osin. 2000/0241 (COD) Ehdotus: EUROOPAN PARLAMENTIN JA NEUVOSTON ASETUS neuvoston asetuksen (EY) N:o 2223/96 muuttamisesta EKT-95:n käytön osalta jäsenvaltioiden alv:oon perustuvaan omaan varaan suorittamien maksuosuuksien määrittämisessä EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 285 artiklan, ottavat huomioon komission ehdotuksen [1], [1] EYVL C , , s. . noudattavat perustamissopimuksen 251 artiklassa määrättyä menettelyä [2], [2] EYVL C , , s. . sekä katsovat seuraavaa: (1) Asetuksen (EY) N:o 2223/96 [3] 8 artiklan mukaan talousarviota ja omia varoja varten voimassa oleva asetuksen (ETY, Euratom) N:o 1552/89 [4] mukainen Euroopan kansantalouden tilinpitojärjestelmä on EKT:n toinen painos niin kauan kuin päätös 94/728/EY, Euratom on voimassa. [3] EYVL L 310, 30.11.1996. [4] Kumottu ja korvattu asetuksella (EY, Euratom) N:o 1150/2000. (2) EKT:n toisen painoksen tiedot eivät ole enää saatavilla riittävän yksityiskohtaisina alv:oon perustuvan oman varan määrittämiseksi. (3) Tämä ei vaikuta menettelyihin, joista on sovittu BKTL:oon perustuvan oman varan määrittämiseksi. (4) On suotavaa käyttää parhaita saatavilla olevia tilastotietoja jäsenvaltioiden talousarvioon suorittamien maksuosuuksien määrittämisessä. (5) Neuvoston päätöksellä 89/382/ETY, Euratom [5] perustettua tilasto-ohjelmakomiteaa on kuultu mainitun päätöksen 3 artiklan mukaisesti, [5] EYVL L 181, 28.6.1989. OVAT ANTANEET TÄMÄN ASETUKSEN: 1 artikla Lisätään asetuksen (EY) N:o 2223/96 8 artiklaan 1 a kohta seuraavasti: "1a. Poiketen siitä, mitä 1 kohdassa säädetään, alv:oon perustuvan oman varan määrittämistä varten jäsenvaltiot voivat käyttää uuteen Euroopan kansantalouden tilinpito- ja aluetilinpitojärjestelmään (EKT-95) perustuvia tietoja niin kauan kuin päätös 94/728/EY, Euratom on voimassa." 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä [...] päivänä [...]kuuta [...]. Euroopan parlamentin puolesta Neuvoston puolesta Puhemies Puheenjohtaja